Aussies wag vir Proteas in netbalhalfeindstrydDie Proteas het gisteraand weliswaar hulle eerste nederlaag gely, maar hulle het reeds onder andere met Skotland en Jamaika afgereken. Nou wag Australië in die halfeindstryd. Foto: Press Association via AP Images. Die Proteas het Donderdagaand in Liverpool hul eerste nederlaag van die Wêreldbeker-netbaltoernooi gely, toe hulle 47 – 58 teen Engeland verloor het. Norma Plummer se span was effens stadig uit die blokke en hulle het die eerste kwart met 11 – 19 verloor. Die Engelse Rose het nie hul voet van die versneller gehaal nie en ná twee kwarte het hulle ’n gemaklike voorsprong van 31 – 20 geniet. Hul doel, Helen Housby, het ’n skitterwedstryd gehad en 94% van haar doele gesink. Tog het die Proteas – weer eens anders as hul krieket-eweknie in die Wêreldbeker-krieketskouspel – nie moed verloor nie en enduit druk op die Rose toegepas. Die Suid-Afrikaners het in die laaste twee kwarte net soveel doele (27) as hul Engelse teenstanders aangeteken en hulle het die laaste 15 minute van die spel 17 – 15 gewen. Die span se kaptein, Bongiwe Msomi, het die baan vroeg in die wedstryd verlaat, maar sy sal gereed wees vir die naweek se Australiese tweestryd. “Die meisies was lekker op hul senuwees vroeg in die wedstryd, maar hulle het stelselmatig met meer rustigheid begin speel. Ons het gisteraand bietjie met die span geëksperimenteer in ’n poging om vir almal speelkans vóór die halfeindstryd te gee,” het die span se hulpafrigter, Nicole Cusack, gesê. Die vlinders in die maag het egter nie net by die Proteas rondgefladder nie, die Engelse was self ook taamlik skrikkerig vir die Suid-Afrikaanse aanslag. “Suid-Afrika is ’n span waarteen ons sukkel. Ons wedstryde teen hulle is altyd spanningsvol en hulle het ons juis in Januariemaand ore aangesit; dus was ons werklik op ons senuwees. Maar ek sou sê dat vanaand se wedstryd waarskynlik een van ons beter vertonings oor die afgelope twee jaar was,” het Engeland se Jo Harten gesê. Eerste kwart: Suid-Afrika 11 – 19 Engeland Tweede kwart: Suid-Afrika 9 – 12 Engeland Derde kwart: Suid-Afrika 10 – 12 Engeland Vierde kwart: Suid-Afrika 17 – 15 Engeland